सुकुमार बसुतारी आनो बरमा हालामनि “खन्थाइ- बिफा” होननानै बुंनाय जायो। सुबुं- थुनलाइयारिनि (father of oral Literature) बिफाबो बुंनाय जायो। बि गेदेमाया गासै गांनै खुगा मेथाइ – बिजाब लिरदोंमोन। जेरै खुगा मेथाइ- बालाबगासे (1974) आरो खुगा मेथाइ -बालाबगानै (1975)। बे गांनै खन्थाइ बिजाबा बर’ सुबुं-थुनलाइयारिनि फोथाराव बेसेन गोसा बिबाउथाइ दङ’।बरमा हालामनि खन्थाइगिरिफोरनि गेजेराव बि गेदेमाखौ सासे खन्थाइ सेम्पियन होननानै बुंनाय जायो। बिथांखौ बर’ खुगा थुनलाइनि अजाबो होननाय जायो। खन्थाइगिरिल’ नङा, रायथाइ लिरगिरि महरैबो मुंदांखा। आगरनि आर्काइभफ्रा बर’ हारिमु -सोदोमस्रिनि बेसेनगोनां बिजाब।खन्थाइयानो थुनलाइनि गिबि आगजु बिजाब। मेथाइजों खन्थाइजों एंगारलायनो हायै सोमोन्दो दङ’ होननानै सुकुमार बसुमतारीआ साननो हादोंमोन।बेखाइनो बे गेदेमाया मेथाइबो खनथमदोंमोन आरो गावबो लिरदोंमोन। हारि फोजानाय, हादर मोजां मोननाय सानथौवानो बि गेदेमानि खन्थाइनि गुबै राव होननानै बुंनो हायो।सुंद’ सल’ सोरजिलांदों।खन्थाइगिरि महरै सुकुमार बसुमतारीखौ बइबो मोजाङै मिथियो । बिनि रावफ्रा गोरलै ,गेबें आरो जेथो गैयि।गोथौयै फरायथौनायनि गोनांथि दं। दा बिथांखौ बरमा गुदि बर’ थुनलाइ आफादा बोसोरफ्रोमबो बिथांनि थैनाय सान 14 नबेम्बरखौ गोसोखांनानै मान होनाया बाखनायथाव।